เงินบาทเปิด 30.74/76 บาท
ธนาคารซีไอเอ็มบีไทย รายงาน เงินบาทเปิด 30.74/76 นักลงทุนรอมติรมว.คลังยุโรปเคาะมาตรการช่วยเหลือกรีซ
21 ก.พ. 2555

ธนาคารซีไอเอ็มบีไทย รายงาน เงินบาทเปิด 30.74/76 นักลงทุนรอมติรมว.คลังยุโรปเคาะมาตรการช่วยเหลือกรีซ
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.74/76 บาท/ดอลลาร์ ทรงตัวจากช่วงเย็นวานนี้ที่ปิดตลาดที่ระดับเดียวกัน
โดยวันนี้นักลงทุนยังจับตาผลการประชุมของรัฐมนตรีคลังกลุ่มประเทศยูโรโซน ที่กรุงบรัสเซลส์ ประเทศเบลเยี่ยม ว่าจะมีมติให้ความช่วยเหลือทางการเงินแก่ประเทศกรีซรอบ 2 เป็นมูลค่า 1.3 แสนล้านยูโร (1.7 แสนล้านดอลลาร์) หรือไม่ 
"ปัจจัยวันนี้ยังจับตาที่ประชุมรัฐมนตรีคลังยูโรโซน ตอนแรกบอกเมื่อคืนจะจบ แต่ตอนนี้ก็ยังอึมครึม คาดว่าจะมีข้อสรุปได้วันนี้ ตอนนี้เงินยูโร drop ลงมาเล็กน้อย เพราะตลาดมองว่าแม้กรีซจะได้เงินช่วยเหลือ แต่ก็ไม่ได้แปลว่าเศรษฐกิจกรีซจะดีขึ้น น่าจะยังเป็นปัจจัยเสี่ยงอยู่ว่ากรีซจะดำเนินการตามข้อตกลงของ EU ได้หรือไม่อย่างไร" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.71/74 เยน/ดอลลาร์ ส่วนเงินยูโรอยู่ที่ระดับ 1.3222/3225 ดอลลาร์/ยูโร
นักบริหารเงิน คาดว่า วันนี้เงินบาทมีทิศทางอ่อนค่าลงเล็กน้อยตามค่าเงินยูโร โดยมองกรอบไว้ที่ 30.70-30.80 บาท/ดอลลาร์